Momčilo Bajagić Bajaga

**Momčilo Bajagić**, poznat i kao **Bajaga** (rođen 19. februara 1960) srbijanski je kantautor, pjevač i kompozitor. Jedan je od najpopularnijih srbijanskih rok muzičara. Najpoznatiji je kao frontmen jugoslavenske grupe *Bajaga i Instruktori*. Bio je i član poznate grupe *Riblja čorba*.

## Biografija 
### Rana karijera 
Muzičku karijeru je započeo vrlo mlad (1974. godine), kao pjevač grupe "TNT". Za TNT je napisao i svoju prvu pjesmu "Dvadeseta noć". Nakon raspada grupe TNT 1976. godine, Bajaga se pridružuje grupi "Ofinger" koju je vodio Toma Stojković. Nakon što je Stojković napustio grupu, Bajaga sa još dva člana grupe, bubnjarom Draganom Đerićem i vokalom Živoradom Milenkovićem formira grupu "Glogov kolac". Pridružuje im se i gitarista Rajko Kojić. Nakon samo jednog nastupa Glogov kolac se raspada. Bajaga odbija poziv Bobana Petrovića da se pridruži grupi "Zdravo", dok se Kojić pridružuje grupi "SOS" a poslije i Ribljoj čorbi.

### Period u Ribljoj čorbi 
Godine 1978, na prijedlog kolege iz bivše grupe, Rajka Kojića, Bajaga je pozvan da se pridruži  grupi Riblja Čorba kao svirač ritam gitare. Sa ovom grupom je snimio 6 albuma. Napisao je neke od najboljih pjesama grupe kao što su: "Ja sam se lozio na tebe", "Baby, baby ne želim cry", "Muzičari koji piju", i "Kad hodaš". Osim toga bio je koautor pjesama: "Dva dinara, druže", "Nemoj srećo, nemoj danas", "Kazablanka", "Evo ti za taksi", "Draga, ne budi peder", "Dobro jutro", "Odlazak u grad", "Srećan put, pišo moja mala" i drugih.

#### Solo album Pozitivna geografija 
Iako je napisao mnogo pjesama za Riblju Čorbu, u to doba je napisao i mnogo pop-rok pjesama koje se nisu uklapale u hard rok stil koji je grupa preferirala te je iz tog razloga odlučio da objavi solo album. Snimio je album "Pozitivna geografija" sa muzičarima koji će kasnije postati članovi njegove grupe Bajaga i instruktori: pjevač Dejan Cukić, basista Miroslav Cvetković, gitarista Nenad Stamtović i bubnjar Vladimir Golubović. Album je producirao Kornelije Kovač a objavljen je krajem januara 1984. godine. Na albumu su se našli hitovi: "Limene trube", "Tekila Gerila", "Mali slonovi", "Marlena" i "Pustite me, druže". Iako je objavljen kao solo album Bajage, Pozitivna geografija je poslije uključena u službena diskografiju grupe Bajaga i Instruktori. Bajaga zajedno sa muzičarima sa kojima je snimio solo album nastupa u klubu Kulušić u Zagrebu 12. aprila 1984 i 21. aprila u Domu sindikata u Beogradu, gdje se prvi put pojavljuju kao Bajaga i instruktori.

U vrijeme snimanja albuma, Bajaga je želio da ostane član Riblje čorbe, ali je popularnost njegovih pjesama izazvalo sukobe unutar grupe. U julu 1984. godine, zajedno sa Kojićem, isključen je iz Riblje čorbe, te su započeli turneju sa svojom novom grupom.

### Bajaga i instruktori 
Predvođeni Bajagom, grupa Bajaga i instruktori je postala jedna od najuspješnijih i najuticajnijih muzičkih grupa na prostorima bivše jugoslovenske scene. Niz njihovih albuma objavljenih polovinom i krajem 1980-ih, svrstava ih u sam vrh bivše jugoslovenske rok scene, zajedno sa drugim megapopularnim grupama kao što su bile Bijelo dugme i dr. Grupa je objavila devet studijskih albuma (uključujući i album Pozitivna geografija).

### Solo karijera 
Bajaga je izdao i dva solo soundtrack albuma: Ni na nebu ni na zemlji (za film istog imena) i Profesionalac - Muzika iz filma (za film The Professional). Drugi je snimio sa grupom Apsolutno romantično.
 
## Privatni život 
Bajaga je u braku sa Emilijom, iz kojeg ima sina Marka i kćerku Anđelu.

## Diskografija 
### Sa Ribljom Čorbom 
#### Studijski albumi 
* *Kost u grlu* (1979)
* *Pokvarena mašta i prljave strasti* (1981)
* *Mrtva priroda* (1981)
* *Buvlja pijaca* (1982)
* *Večeras vas zabavljaju muzičari koji piju* (1984)

### Albumi uživo 
* *U ime naroda* (1982)

### Sa grupom Bajaga i instruktori 
* *Pozitivna geografija* (1984)
* *Sa druge strane jastuka* (1985)
* *Jahači magle* (1986)
* *Prodavnica tajni* (1988)
* *Muzika na struju* (1993)
* *Od bižuterije do ćilibara* (1997)
* *Zmaj od Noćaja* (2001)
* *Šou počinje u ponoć* (2005)
* *Daljina, dim i prašina* (2012)
* *U sali lom* (2018)

### Solo albumi 
#### Soundtrack albumi 
* *Ni na nebu ni na zemlji* (1994)
* *Profesionalac - Muzika iz filma* (2003)

## Literatura 
* 

## Reference 
## Vanjski linkovi 
* 
* Momčilo Bajagić Bajaga na Discogs.com

Kategorija:Rođeni 1960.
Kategorija:Srbijanski muzičari
Kategorija:Srbijanski pjevači
Kategorija:Gitaristi
Kategorija:Biografije, Bjelovar
Kategorija:Jugoslavenski muzičari
Kategorija:Jugoslavenski pjevači
Kategorija:Živi ljudi